b'\n_START_ARTICLE_\nJames Buchanan\n_START_SECTION_\nNuoruus\n_START_PARAGRAPH_\nJames Buchanan syntyi 23. maaliskuuta 1791 Pennsylvanian Cove Gapissa. H\xc3\xa4nen is\xc3\xa4ns\xc3\xa4 oli Irlannista Yhdysvaltoihin muuttanut kauppias James Buchanan vanhempi ja \xc3\xa4itins\xc3\xa4 Elizabeth Speer. Nuorempi James Buchanan k\xc3\xa4vi Dickinson Collegen Carlislessa Pennsylvaniassa ja alkoi t\xc3\xa4m\xc3\xa4n j\xc3\xa4lkeen opiskella lakia. H\xc3\xa4n sai lakimiehen oikeudet vuonna 1812 ja alkoi harjoittaa ammattiaan Lancasterissa Pennsylvaniassa.\n_START_SECTION_\nUra poliitikkona\n_START_PARAGRAPH_\nBuchanan astui politiikkaan ensimm\xc3\xa4isen kerran vuonna 1814, kun h\xc3\xa4net valittiin Pennsylvanian lains\xc3\xa4\xc3\xa4d\xc3\xa4nt\xc3\xb6elimeen federalistisen puolueen riveiss\xc3\xa4. H\xc3\xa4n oli edustajana vuoteen 1818. Kaksi vuotta my\xc3\xb6hemmin h\xc3\xa4net valittiin Yhdysvaltain edustajainhuoneeseen. Edustajainhuoneessa Buchanan oli aina vuoteen 1820 asti. Kun federalistipuolue samana vuonna hajosi, h\xc3\xa4n p\xc3\xa4\xc3\xa4tti liitty\xc3\xa4 demokraatteihin. Kun demokraatti Andrew Jackson valittiin Yhdysvaltojen presidentiksi vuonna 1828, h\xc3\xa4n nimitti Buchananin Yhdysvaltain Ven\xc3\xa4j\xc3\xa4n-suurl\xc3\xa4hettil\xc3\xa4\xc3\xa4ksi vuonna 1831. Seuraavan vuoden ajan Buchanan neuvotteli Ven\xc3\xa4j\xc3\xa4n kanssa maiden v\xc3\xa4lisist\xc3\xa4 kauppa- ja merenk\xc3\xa4yntisopimuksista._NEWLINE_Palattuaan Euroopasta vuonna 1834 Buchanan valittiin Pennsylvanian edustajana Yhdysvaltain senaattiin. H\xc3\xa4n palveli senaatissa vuoteen 1845, jolloin presidentti James K. Polk nimitti h\xc3\xa4net ulkoministeriksi. Buchanan toimi ulkoministerin\xc3\xa4 nelj\xc3\xa4 vuotta, jona aikana Yhdysvaltojen pinta-ala kasvoi yli kolmanneksella: Kalifornia, Texas ja valtaosa nykyist\xc3\xa4 maan lounaisosaa liitettiin tuolloin Unioniin. Samoihin aikoihin my\xc3\xb6s orjuuden eettisyys Yhdysvalloissa alkoi her\xc3\xa4tt\xc3\xa4\xc3\xa4 keskustelua. Uusien alueiden pel\xc3\xa4ttiin lis\xc3\xa4\xc3\xa4v\xc3\xa4n orjuuden sallineiden osavaltioiden ja territorioiden m\xc3\xa4\xc3\xa4r\xc3\xa4\xc3\xa4. Vuonna 1846 Buchanan tuki etel\xc3\xa4valtiolaisten onnistuneita pyrkimyksi\xc3\xa4 est\xc3\xa4\xc3\xa4 Wilmot Provison voimaantulo. Laki olisi kielt\xc3\xa4nyt orjuuden kaikissa Yhdysvaltain-Meksikon sodassa vallatuilta alueilta. My\xc3\xb6hemmin Buchanan kuitenkin tuki Vuoden 1850 kompromissia, joka teki Kaliforniasta vapaan osavaltion, mutta antoi muille uusille alueille oikeuden p\xc3\xa4\xc3\xa4tt\xc3\xa4\xc3\xa4 itse suhtautumisestaan orjuuteen._NEWLINE_Vuonna 1853 presidentti Franklin Pierce nimitti Buchananin Yhdysvaltain Britannian-ministeriksi. T\xc3\xa4n\xc3\xa4 aikana Buchanan auttoi luonnostelemaan niin kutsuttua Ostendin manifestin. Suunnitelman mukaan Yhdysvallat olisi vallannut Kuuban sen silloiselta em\xc3\xa4maalta Espanjalta itselleen. Vaikka suunnitelmaa ei koskaan pantu t\xc3\xa4yt\xc3\xa4nt\xc3\xb6\xc3\xb6n, aiheutti se suurta vastarintaa orjuutta vastustaneiden keskuudessa.\n_START_SECTION_\nNousu presidentiksi\n_START_PARAGRAPH_\nVuonna 1854 presidentti Franklin Pierce hyv\xc3\xa4ksyi Kansas-Nebraska Act -lakiesityksen, joka takasi Kansasille ja Nebraskalle territorioaseman, avasi ne uudisasukkaille ja antoi niille oikeuden p\xc3\xa4\xc3\xa4tt\xc3\xa4\xc3\xa4 itse suhtautumisestaan orjuuteen. T\xc3\xa4m\xc3\xa4n seurauksena alueille virtasi v\xc3\xa4ke\xc3\xa4 vain \xc3\xa4\xc3\xa4nest\xc3\xa4m\xc3\xa4\xc3\xa4n orjuuden lopettamista tai jatkamista vastaan ja tilanne muuttui v\xc3\xa4kivaltaiseksi. Lakiesityst\xc3\xa4 tukeneelle Piercelle t\xc3\xa4m\xc3\xa4 oli suuri poliittinen tappio, eik\xc3\xa4 h\xc3\xa4nt\xc3\xa4 valittu en\xc3\xa4\xc3\xa4 uudelleen demokraattien ehdokkaaksi. Sen sijaan puolue valitsi ehdokkaakseen Buchananin, joka ei ollut ottanut lakiesitykseen mink\xc3\xa4\xc3\xa4nlaista kantaa. Varapresidenttiehdokkaaksi valittiin John Breckinridge, joka oli vain 35-vuotiaana maan kaikkien aikojen nuorin varapresidentti._NEWLINE_Vaaleissa Buchananin merkitt\xc3\xa4vin vastaehdokas oli republikaanien John Fremont. Orjuus nousi vaaleissa p\xc3\xa4\xc3\xa4kysymykseksi; Fremontin mielest\xc3\xa4 orjuus olisi pit\xc3\xa4nyt kielt\xc3\xa4\xc3\xa4 koko maassa, kun taas Buchananin mukaan osavaltioiden ja territorioiden tulisi itse saada m\xc3\xa4\xc3\xa4r\xc3\xa4t\xc3\xa4 suhtautumisestaan siihen. Valitsijamiesvaaleissa Buchanan voitti Fremontin \xc3\xa4\xc3\xa4nin 174\xe2\x80\x93114, kansan\xc3\xa4\xc3\xa4nestyksess\xc3\xa4 45,3%\xe2\x80\x9333,1%._NEWLINE_Buchanan p\xc3\xa4\xc3\xa4tti valita kabinettiinsa ministereit\xc3\xa4 tasaisesti niin pohjois- kuin etel\xc3\xa4valtioistakin ja toivoi orjuuskysymyksen pysyv\xc3\xa4n n\xc3\xa4in rauhallisena. Presidentti\xc3\xa4 ep\xc3\xa4iltiin silti etel\xc3\xa4valtioiden tukemisesta. Kaksi p\xc3\xa4iv\xc3\xa4\xc3\xa4 Buchananin virkaanastujaisten j\xc3\xa4lkeen Yhdysvaltain korkein oikeus kuitenkin p\xc3\xa4\xc3\xa4tti, ett\xc3\xa4 Afrikasta tuodut mustat orjat eiv\xc3\xa4t ole koskaan oikeutettuja Yhdysvaltain kansalaisuuteen eiv\xc3\xa4tk\xc3\xa4 saa perustuslain takaamia oikeuksia. K\xc3\xa4yt\xc3\xa4nn\xc3\xb6ss\xc3\xa4 p\xc3\xa4\xc3\xa4t\xc3\xb6s esti liittovaltion hallitusta sallimasta orjuutta. T\xc3\xa4m\xc3\xa4 aiheutti entist\xc3\xa4kin suurempia erimielisyyksi\xc3\xa4 etel\xc3\xa4- ja pohjoisvaltioiden v\xc3\xa4lille. My\xc3\xb6hemmin Buchanan painosti pohjoisvaltiolaisia \xc3\xa4\xc3\xa4nest\xc3\xa4m\xc3\xa4\xc3\xa4n Lecomptonin perustuslain puolesta, joka olisi sallinut orjuuden uudessa Kansasin osavaltiossa (ehdotus kuitenkin lopulta hyl\xc3\xa4ttiin ja Kansas liittyi Yhdysvaltoihin vapaana osavaltiona vuonna 1861). Vuonna 1858 kongressin ja presidentin v\xc3\xa4lit kiristyiv\xc3\xa4t edelleen, kun kongressin enemmist\xc3\xb6\xc3\xb6n nousi orjuutta vastustanut republikaanipuolue. T\xc3\xa4m\xc3\xa4 johti tilanteeseen, jossa republikaanit \xc3\xa4\xc3\xa4nestiv\xc3\xa4t Buchananin ehdotuksia vastaan ja Buchanan puolestaan esti kongressin p\xc3\xa4\xc3\xa4t\xc3\xb6kset veto-oikeudellaan._NEWLINE_Lokakuussa 1859 orjuuden vastustaja John Brown yritti aloittaa mustien orjien kanssa aseellista vallankumousta Harpers Ferryss\xc3\xa4 Virginiassa. Armeija tukahdutti kansannousun, mutta v\xc3\xa4likohtaus tulehdutti pohjois- ja etel\xc3\xa4valtioiden jo ennest\xc3\xa4\xc3\xa4n r\xc3\xa4j\xc3\xa4hdysherkki\xc3\xa4 v\xc3\xa4lej\xc3\xa4.\n_START_SECTION_\nViimeiset vuodet ja kuolema\n_START_PARAGRAPH_\nBuchanan ei pyrkinyt en\xc3\xa4\xc3\xa4 toiselle kaudelle presidenttin\xc3\xa4, vaan h\xc3\xa4nen tilalleen nousi vuonna 1860 republikaanien orjuutta vastustanut Abraham Lincoln. Lincolnin vaalivoiton my\xc3\xb6t\xc3\xa4 Etel\xc3\xa4-Carolina erosi Yhdysvalloista ja perusti Lincolnin virkaanastujaisp\xc3\xa4iv\xc3\xa4n\xc3\xa4 maaliskuussa 1861 yhdess\xc3\xa4 kuuden muun osavaltion, Mississippin, Floridan, Alabaman, Georgian, Louisianan ja Texasin, kanssa Konfederaation eli etel\xc3\xa4valtiot. Loput osavaltiot taas j\xc3\xa4iv\xc3\xa4t Unioniin eli pohjoisvaltoihin, joiden v\xc3\xa4lille syttyi sis\xc3\xa4llissota kuukautta my\xc3\xb6hemmin._NEWLINE_J\xc3\xa4tetty\xc3\xa4\xc3\xa4n Valkoisen talon Buchanan siirtyi viett\xc3\xa4m\xc3\xa4\xc3\xa4n el\xc3\xa4kep\xc3\xa4ivi\xc3\xa4\xc3\xa4n Wheatlandin maatilalle Lancasteriin Pennsylvaniaan. Sis\xc3\xa4llissodassa h\xc3\xa4n tuki Unionia ja Lincolnia. Vuonna 1866 h\xc3\xa4n sai valmiiksi muistelmansa, Mr. Buchanan\xe2\x80\x99s Administration on the Eve of Rebellion (suom. Hra. Buchananin hallinto kapinan aattona), jossa h\xc3\xa4n puolusti presidenttin\xc3\xa4 noudattamaansa politiikkaa. Buchanan kuoli 1. kes\xc3\xa4kuuta 1868, ja h\xc3\xa4net haudattiin kotikaupunkinsa Woodward Hill Cemetery -hautausmaalle.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBuchanan oli naimaton, edelleen ainoana Yhdysvaltain presidenteist\xc3\xa4, ja h\xc3\xa4nen onkin usein ep\xc3\xa4ilty olleen homoseksuaali. Vuonna 1819 h\xc3\xa4n meni kihloihin rikkaan virginialaisen tehtaanomistajan tytt\xc3\xa4ren Ann Colemanin kanssa, mutta kihlaus purettiin my\xc3\xb6hemmin. Buchananin on ep\xc3\xa4ilty seurustelleen pitk\xc3\xa4aikaisen asuinkumppaninsa ja Piercen lyhytaikaisen varapresidentin William Rufus Kingin kanssa. H\xc3\xa4nt\xc3\xa4 kutsuttiin usein pilkallisesti nimill\xc3\xa4 kuten \xe2\x80\x9dhis wife\xe2\x80\x9d (suom. H\xc3\xa4nen vaimonsa) ja parista k\xc3\xa4ytettiin nimityst\xc3\xa4 \xe2\x80\x9dSiamese twins\xe2\x80\x9d (suom. Siamilaiset kaksoset), joka oli tuon ajan slangisana homo- ja lesbopareille.'